સર્ક્યુલર મુજબ સ્પર્ધા રૂપે રાજકુળના બધાએ પોતપોતાનું એક સિગ્નેચર આસન કરી પ્રજાને બતાવવાનું હતું, જેથી પ્રજાનો ઉત્સાહ વધ્યો. યોગ દિવસના કો-ઓર્ડીનેટર કમ ગાઈડ દ્રોણાચાર્ય અને કૃપાચાર્ય અનુક્રમે બકાસન અને ગોમુખાસન, પિતામહ ભીષ્મ ઉર્ધ્વ હસ્તાસન, જીજાશ્રીએ સુખાસન, વિદુરે ગરુડાસન, કર્ણે સૂર્યનમસ્કાર, દુઃશાસને પવનમુક્તાસન (કદાચ સતત અપચાને કારણે), દુર્યોધને મળાસન અને મારે શીર્ષાસન કરીને પ્રજાજનો સમક્ષ દર્શાવવાનું હતું. યુધિષ્ઠિરે અનંતાસન, અર્જુને મસ્ત્યાસન, ભીમે હનુમાનાસન, નકુલે સર્વાંગાસન, સહદેવે અધોમુખ વૃક્ષાસન અને દ્રૌપદીએ વૃશ્ચિકાસન કરવાનું હતું. રાજનટી કામુક્તા બર્મા અને ચિપીકા અષ્ટકોણ ધનુરાસન, બદ્ધકોણાસન, ભુજંગાસન, ગોમુખાસન, બકાસન વગેરે કરતી હોય એવો વિડીયો યૂટ્યૂબ અને વોટ્સએપ પર ફરતો કરાયો. નેશનલ ટીવી પર દુર્યોધને પણ પોતાનો પ્રોમો બનાવડાવ્યો જેમાં એ રેબનના ગોગલ્સ કાઢતા કહે છે, ‘યોગા સે ક્યા હોગા?’ એના જવાબમાં જીજાશ્રીનો પ્રોમો પણ ફરતો થયો જેમાં એ સવાસનમાં બોલતા હતા, ‘યોગા સે હી હોગા’ વિદુરજીએ પદ્માસનમાં બેસીને, ‘સુખ શાંતિ ઓર તંદુરસ્તી.. સબ વહાં હોગા, જહાં હોગા યોગા.’ વાળી પોતાની એડ ચલાવડાવી.